
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
1.	panee tyytyväisenä merkille, että tilintarkastustuomioistuin on ilmoittanut, että Euroopan unionin perusoikeusviraston (FRA) varainhoitovuodelta 2022 annetun tilinpäätöksen perustana olevat toimet olivat kaikilta olennaisilta osiltaan lailliset ja sääntöjenmukaiset; ottaa huomioon tilintarkastustuomioistuimen huomautuksen, jonka mukaan toimintamenojen siirrot olivat jatkuvasti suuria, ja toteaa, että vuonna 2022 käytettävissä olevista maksusitoumusmäärärahoista 6,4 miljoonaa euroa (26 prosenttia) siirrettiin vuodelle 2023; korostaa tilintarkastustuomioistuimen kommenttia, jonka mukaan se, että siirtoja on toistuvasti paljon, on vastoin talousarvion vuotuisperiaatetta ja viittaa rakenteellisiin ongelmiin talousarvioprosessissa ja talousarvion toteuttamissyklissä; panee merkille perusoikeusviraston toteavan vastauksessaan, että sen erityinen toimintakehys vaikeuttaa toimintamenojen sitomista aikaisemmassa vaiheessa vuotta, joten siirtoja on vaikea välttää kokonaan; korostaa, että perusoikeusvirasto on edelleen toteuttanut talousarviota hyvin, sillä talousarvion toteutuma on kymmenen viime vuoden aikana ollut yli 99 prosenttia;
2.	panee tyytyväisenä merkille, että perusoikeusvirasto on auttanut havaitsemaan syrjinnän torjunnan ja tekoälyn aloilla vallitsevia suuntauksia ja osallistunut paremman lainsäädännön laatimiseen ja täytäntöönpanoon antamalla lainsäädännöllistä ja poliittista ohjeistusta esimerkiksi lasten ja uhrien oikeuksiin, terrorismin torjuntaan, tietosuojaan, rasismin torjuntaan, antisemitismiin, etnisiin vähemmistöihin, hlbtiq-henkilöihin ja muihin haavoittuviin ryhmiin liittyvissä asioissa; 
3.	antaa tunnustusta perusoikeusviraston nopealle reagoinnille Venäjän hyökättyä Ukrainaan, kuten sille, että se oli ensimmäisten EU:n virastojen joukossa rajalla seuraamassa tilannetta, laati raportin ja kaksi tiedotetta sekä toteutti verkkokyselyn; on tyytyväinen, että perusoikeusvirasto reagoi esiin nouseviin perusoikeuksiin liittyviin kysymyksiin oikea-aikaisesti esimerkiksi antamalla kertomuksessaan ”Establishing national independent mechanisms to monitor fundamental rights compliance at EU external borders” yleisiä ohjeita, joilla autetaan EU:n jäsenvaltioita perustamaan kansallisia mekanismeja perusoikeuksien toteutumisen valvomiseksi tai vahvistamaan tällaisia mekanismeja ja varmistamaan suojatoimet, joilla turvataan mekanismin riippumattomuus; palauttaa mieliin, että kansainvälinen oikeus edellyttää kaikkien pakolaisten syrjimätöntä kohtelua;
4.	suhtautuu myönteisesti perusoikeusviraston jatkuviin aloitteisiin EU:n virastojen välisten synergioiden edistämisestä ja sen ottamaan koordinoivaan rooliin monissa sisäasioiden virastojen verkoston aloitteissa, jotka koskevat esimerkiksi tietosuojaa ja sukupuolistunutta väkivaltaa; panee tyytyväisenä merkille Euroopan raja- ja merivartioviraston (Frontex) kanssa tehtävän läheisen yhteistyön eli Frontexin neuvoa-antavan ryhmän yhteispuheenjohtajuuden ja osallistumisen perusoikeusasiantuntijana Frontexin hallintoneuvoston kokouksiin; pitää myönteisenä, että Euroopan unionin lainvalvontakoulutusvirastolle (CEPOL), Frontexille ja vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavalle Euroopan unionin virastolle (eu-LISA) on järjestetty koulutusta perusoikeuksista ja raja- ja turvallisuustietojärjestelmien käytöstä; arvostaa perusoikeusviraston osallistumista Euroopan unionin lainvalvontayhteistyöviraston (Europol) kanssa tehtävään turvallisuusalan työhön; suhtautuu myönteisesti Euroopan tasa-arvoinstituutin (EIGE) kanssa tehtävään yhteistyöhön toisen naisiin kohdistuvaa väkivaltaa koskevan tutkimuksen kenttätyön valmistelemiseksi;
5.	panee tyytyväisenä merkille, että perusoikeusvirasto ylitti suurelta osin keskeisiä tulosindikaattoreita koskevat tavoitteensa ja sai pidetyksi sidosryhmien tyytyväisyyden korkealla tasolla; on tyytyväinen, että vuonna 2022 perusoikeusvirasto tuotti 28 julkaisua, 3 062 tutkimustuotosta, 342 kirjallista tai suullista puheenvuoroa sekä järjesti tai oli mukana järjestämässä 134:ää kokousta ja tapahtumaa ja että tiedotusvälineissä viitattiin perusoikeusvirastoon 4 319 kertaa; panee tyytyväisenä merkille lisääntyneen vuorovaikutuksen sosiaalisessa mediassa vuonna 2022;
6.	on mielissään, että sidosryhmät olivat erittäin tyytyväisiä toimiin, joilla perusoikeusvirasto edisti yhteistyötä vuoden 2022 perusoikeusfoorumin kautta; antaa arvoa sille, että perusoikeusvirasto järjesti erilaisia tapahtumia, kuten neljännen perusoikeusvuoropuhelun nuorten kanssa, sekä muita työpajoja ja verkkoseminaareja oikeuksien, arvojen ja vapauksien edistämiseksi; 
7.	panee merkille, että perusoikeusvirasto toteuttaa tehtäväänsä kansallisen ihmisoikeusinfrastruktuurin vahvistamisessa tekemällä yhteistyötä ja luomalla synergioita ihmisoikeusinstituutioiden kanssa ja kumppanuuksia kansalaisjärjestöjen kanssa; panee merkille viraston antaman jatkuvan ohjauksen turvapaikka-asioiden ja muuttoliikkeen alalla ja toteaa sen antavan säännöllisesti jäsenvaltioille suunnattuja yleiskatsauksia muuttoliikkeen yhteydessä esiintyvistä perusoikeuksiin liittyvistä huolenaiheista; pitää myönteisenä, että perusoikeusvirasto on ottanut roolin ihmisoikeuksiin perustuvan narratiivin vaalijana ja kehittää tehokasta viestintää, paneutuu uusien digitaalisten sovellusten ja työkalujen kehittämiseen ja tuo ihmisoikeustoimijoita yhteen edistämään eurooppalaisia arvoja ja vapauksia. 

